יצחק גליק

יצחק גליק (1933 לערך - 5 במרץ 1981) היה רופא גינקולוג ישראלי. עוטר בעיטור המופת על פעולתו במלחמת ששת הימים.

ביוגרפיה
יצחק גליק נולד בתל אביב. למד רפואה בז'נבה שבשווייץ. התמחה בגינקולוגיה ועבד כרופא בכיר בבית החולים ליולדות  הקריה בתל אביב.

במלחמת ששת הימים היה גליק מוצב כרופא בחטיבה 8 המשוריינת, שלחמה לכיבוש מוצבי הגבול הסוריים הצפוניים ברמת הגולן. במהלך הקרבות ב-9 ביוני 1967 נפצע רופא גדוד הטנקים 129 וגליק החליפו. הוא טיפל בפצועים רבים כשתחנת האיסוף שלו מדלגת ממקום למקום תחת אש ארטילרית סורית והטרדה של חיילי אויב במוצבים שטרם טוהרו כליל. עם ערב הובא אליו חייל שכיס האשכים שלו נפגע מרסיסים ונקרע. גליק ביצע בו במקום ניתוח שחזור של כיס האשכים כדי לשמור על פוריותו של החייל.

סיפור פעולתו של גליק במלחמה סופר בספר חשופים בצריח מאת שבתי טבת.

על פעולתו במלחמה עוטר גליק בציון לשבח מאת אלוף פיקוד הצפון, שהומר בשנת 1973 לעיטור המופת.

יצחק גליק נפטר בשנת 1981, בגיל 47. נקבר בבית הקברות קריית שאול.

קישורים חיצוניים
 כתב העיטור של יצחק גליק, באתר הגבורה

גינקולוגים ישראלים
מעוטרי עיטור המופת במלחמת ששת הימים
רופאים צבאיים ישראלים
אישים הקבורים בבית הקברות קריית שאול
מעוטרי חטיבה 8
ישראלים שנולדו ב-1933
ישראלים שנפטרו ב-1981